A Bizottság 1999/50/EK irányelve

(1999. május 25.)

az anyatej-helyettesítő és anyatej-kiegészítő tápszerekről szóló 91/321/EGK irányelv módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 96/84/EK európai parlamenti és tanácsi irányelvvel [1] módosított, a különleges táplálkozási célokra szánt élelmiszerekre vonatkozó tagállami jogszabályok közelítéséről szóló, 1989. május 3-i 89/398/EGK tanácsi irányelvre [2] és különösen annak 4. cikke (1) bekezdésére,

az élelmiszerügyi tudományos bizottsággal folytatott konzultációt követően,

(1) mivel a legutóbb a 96/4/EK irányelvvel [3] módosított 91/321/EGK bizottsági irányelv [4] 6. cikke előírja, hogy az anyatej-helyettesítő és anyatej-kiegészítő tápszerek nem tartalmaznak semmiféle anyagot olyan mennyiségben, amely veszélyezteti a csecsemők és kisgyermekek egészségét, és hogy az ilyen anyagok megengedett legmagasabb mértékeit késedelem nélkül állapítják meg;

(2) mivel a peszticid-szermaradvány ilyen termékekben megengedett legmagasabb mértékeiről szóló különböző rendeletek kereskedelmi akadályokat okoznak az egyes tagállamok között;

(3) mivel a legutóbb a 97/41/EK irányelvvel [5] módosított, a gyümölcsökben és a zöldségekben, illetve azok felületén talalálható peszticid-szermaradványok megengedett legmagasabb mértékének meghatározásáról szóló, 1976. november 23-i 76/895/EGK tanácsi irányelvben [6], a legutóbb a 98/82/EK bizottsági irányelvvel [7] módosított, a gabonafélékben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/362/EGK irányelvben [8], a legutóbb a 98/82/EK bizottsági irányelvvel módosított, az állati eredetű élelmiszerekben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/363/EGK irányelvben [9] és a legutóbb a 98/82/EK irányelvvel módosított, egyes növényi eredetű termékekben – többek között a gyümölcsökben és zöldségekben –, illetve azok felületén található peszticid-szermaradványok megengedett legmagasabb mértékének meghatározásáról szóló, 1990. november 27-i 90/642/EGK irányelvben [10] a peszticid-szermaradványokra meghatározott megengedett legmagasabb mértékek nem sértik az anyatej-helyettesítő és anyatej-kiegészítő tápszerekre alkalmazandó különleges rendelkezéseket;

(4) mivel a Közösség nemzetközi kötelezettségeire figyelemmel, olyan esetekben, ahol a vonatkozó tudományos bizonyíték hiányos, az elővigyázatosság elve megengedi, hogy a Közösség belátható időn belül ideiglenesen intézkedéseket fogadjon el a rendelkezésre álló vonatkozó információ alapján a további kockázatbecslés és az intézkedés felülvizsgálatának időszakára;

(5) mivel az élelmiszerügyi tudományos bizottság 1997. szeptember 19-i és 1998. június 4-i véleményei alapján jelenleg kétségek merülnek fel a fennálló, a csecsemők és a kisgyermekek egészségvédelme érdekében megengedhető napi beviteli értékek (ADI) helytállóságával kapcsolatban; mivel a kétségek nem csak a peszticidekkel és a peszticid-szermaradványokkal kapcsolatban merültek fel, hanem a veszélyes vegyi anyagokkal kapcsolatban is, és következésképpen a Bizottság, amint lehet, megvizsgálja a csecsemőknek és kisgyermekeknek szánt élelmiszerekben a nehézfémek megengedett legmagasabb mértéke rögzítésének lehetőségét;

(6) mivel következésképpen, ami a csecsemőknek és kisgyermekeknek szánt élelmiszerek különleges táplálkozási céljait illeti, célszerű minden növényvédő szerre elfogadni egy nagyon alacsony általános határértéket;

(7) mivel ezt a nagyon alacsony általános határértéket 0,01 mg/kg értékben kell rögzíteni, ami a gyakorlatban a legalacsonyabb kimutatható mérték;

(8) mivel meg kell követelni a peszticid-szermaradványok szigorú korlátozását; mivel a nyersanyagok gondos kiválasztásával és feltéve, hogy az anyatej-helyettesítő és az anyatej-kiegészítő tápszereket gyártásuk során körültekintően dolgozzák fel, megvalósítható a peszticid-szermaradványokat nagyon kis mértékben tartalmazó termékek előállítása;

(9) mivel néhány növényvédő szernél azonban még az ilyen kis mérték esetén is számítani lehet arra az eshetőségre, hogy a legkedvezőtlenebb beviteli körülmények között túllépik-e a peszticidek megengedhető napi beviteli értékét; mivel az anyatej-helyettesítő és az anyatej-kiegészítő tápszerek következésképpen nem tartalmazhatják e peszticideket, és azokat az ilyen peszticidek felhasználása nélkül kell előállítani;

(10) mivel ez az irányelv az ezen anyagokra vonatkozó jelenlegi ismereteket tükrözi; mivel bármilyen tudományos vagy műszaki fejlődésen alapuló módosításról a 89/398/EGK irányelv 13. cikkében megállapított eljárásnak megfelelően kell határozni;

(11) mivel a 91/321/EGK irányelvet ennek megfelelően módosítani kell;

(12) mivel az ezen irányelvben meghatározott intézkedések összhangban vannak az Élelmiszerügyi Állandó Bizottság véleményével,

ELFOGADTA EZT AZ IRÁNYELVET:

1. cikk

A 91/321/EGK irányelv a következőképpen módosul:

1. az 1. cikk (2) bekezdése a következő e) ponttal egészül ki:

"e) "peszticid-szermaradvány": az anyatej-helyettesítő és az anyatej-kiegészítő tápszerekben levő növényvédő szer maradványa, amint azt a 91/414/EGK tanácsi irányelv [11] 2. cikkének 1. pontja meghatározza, beleértve ennek metabolitjait és az ezek degradálásából vagy reakciójából származó termékeket;"

2. a 6. cikk helyébe a következő rendelkezés lép:

"6. cikk

(1) A anyatej-helyettesítő és az anyatej-kiegészítő tápszerek nem tartalmaznak semmilyen anyagot olyan mennyiségben, amely veszélyezteti a csecsemők és a kisgyermekek egészségét. A szükséges megengedett legmagasabb mértékeket késedelem nélkül állapítják meg.

(2) A anyatej-helyettesítő és anyatej-kiegészítő tápszerek fogyasztásra készként javasolva vagy a gyártó utasításainak megfelelően elkészítve nem tartalmazhatják az egyes peszticid-szermaradványokat 0,01 mg/kg értéket meghaladó mértékben.

A peszticid-szermaradványok mértékeinek meghatározására szolgáló analitikai módszerek általánosan elfogadható szabványosított módszerek.

(3) A IX. mellékletben felsorolt peszticideket nem lehet anyatej-helyettesítő és anyatej-kiegészítő tápszerek előállítására szánt mezőgazdasági termékeknél használni.

(4) A mikrobiológiai követelményeket szükség szerint határozzák meg.";

3. a következő IX. melléklettel egészül ki:

IX. MELLÉKLET

Peszticidek, amelyeket nem lehet anyatej-helyettesítő és anyatej-kiegészítő tápszerek előállítására szánt mezőgazdasági termékeknél felhasználni

Az anyag kémiai neve

…

2. cikk

A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2000. június 30-ig megfeleljenek. Erről haladéktalanul tájékoztatják a Bizottságot.

E törvényi, rendeleti és közigazgatási rendelkezéseket oly módon kell alkalmazni, hogy azok:

a) legkésőbb 2000. június 30-tól engedélyezzék az ezen irányelvnek megfelelő termékek forgalmazását,

b) 2002. július 1-jétől kezdődő hatállyal megtiltsák az ezen irányelvnek meg nem felelő termékek forgalmazását.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

3. cikk

Ez az irányelv az Európai Közösségek Hivatalos Lapjában való kihirdetését követő 20. napon lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 1999. május 25-én.

a Bizottság részéről

Martin Bangemann

Alelnök

[1] HL L 48., 1997.2.19, 20. o.

[2] HL L 186., 1989.6.30, 27. o.

[3] HL L 49., 1996.2.28., 12. o.

[4] HL L 175., 1991.7.4, 35. o.

[5] HL L 184., 1997.7.12., 33. o.

[6] HL L 340., 1976.12.9, 26. o.

[7] HL L 290., 1998.10.29., 25. o.

[8] HL L 221., 1986.8.7, 37. o.

[9] HL L 221., 1986.8.7, 43. o.

[10] HL L 350., 1990.12.14., 71. o.

[11] HL L 230., 1991.8.19, 1. o.

--------------------------------------------------